2023 4 14
LT
Europos Sąjungos oficialusis leidinys
C 132/109 2022 m. spalio 6 d., ketvirtadienis
I. kadangi, remiantis Tarpvyriausybinės mokslinės politinės biologinės įvairovės ir ekosisteminių paslaugų platformos ir Tarpvyriausybinės klimato kaitos komisijos duomenimis, jūrų biologinei įvairovei yra iškilusi rimta grėsmė; kadangi Europos aplinkos agentūra įspėjo apie dabartinę blogėjančią Europos jūrų aplinkos padėtį ir pabrėžė būtinybę skubiai atkurti jūrų ekosistemas sprendžiant žmogaus veiklos poveikio jūrų aplinkai klausimą; kadangi koraliniai rifai, mangrovės ir žolių sąžalynai, kurie yra jūrų biologinės įvairovės židinys, yra smarkiai nualinti ir klimato kaita bei tarša jiems kelia didelę grėsmę;
J. kadangi nepasiekus Paryžiaus susitarimo tikslų būtų padarytas didžiulis poveikis aplinkai ir patirtos didžiulės ekonominės sąnaudos ir, be kita ko, padidėtų tikimybė pasiekti kritinius taškus, kai temperatūros lygis pradėtų riboti gamtos gebėjimą absorbuoti anglies dioksidą vandenynuose;
K. kadangi banginiai didina ekosistemų produktyvumą ir atlieka svarbų vaidmenį surenkant anglies dioksidą iš atmosferos; kadangi kiekvienas didysis banginis per gyvenimą sekvestruoja vidutiniškai 33 tonas CO2; kadangi, remiantis Tarptautinio valiutos fondo skaičiavimais, jei banginių skaičius galėtų vėl tapti toks, koks jis buvo prieš prasidedant jų medžioklei,, labai padaugėtų klimatui palankaus fitoplanktono, todėl per metus papildomai būtų surenkama šimtai milijonų tonų CO2, o tai prilygsta staigiai atsiradusiems 2 mlrd. medžių (15); kadangi banginių apsauga turėtų būti tarptautinio vandenynų valdymo prioritetas;
L. kadangi vandenynai tarptautiniu lygmeniu turėtų būti pripažinti bendru pasaulio turtu ir turėtų būti saugomi dėl jų unikalumo, sąsajų ir jų teikiamų pagrindinių ekosisteminių paslaugų, nuo kurių priklauso dabartinės ir būsimosios kartos išlikimas ir gerovė;
M. kadangi dėl savo geografinių savybių ir ypatumų ES atokiausi regionai ir salos padeda ES gauti naudos iš geostrateginių, ekologinių, ekonominių ir kultūrinių vandenynų aspektų ir todėl ES tenka tam tikros pareigos; kadangi atokiausi regionai ir salos, palyginti su likusia ES dalimi ir likusiu išsivysčiusiu pasauliu, yra vieni iš labiausiai nuo klimato kaitos nukentėjusių regionų, ypač darnaus vystymosi požiūriu;
N. kadangi Europos aplinkos agentūra vandenynų valdymą apibrėžė kaip pasaulio vandenynų ir jų išteklių valdymą ir naudojimą taip, kad jie išliktų geros būklės, produktyvūs, saugūs, patikimi ir atsparūs (16);
O. kadangi ES mėlynoji ekonomika suteikia 4,5 mln. tiesioginių darbo vietų ir apima visas su vandenynais, jūromis ir pakrantėmis susijusias pramonės šakas ir sektorius, pvz., laivybą, keleivinį jūrų transportą, žuvininkystę ir energijos gamybą, taip pat uostus, laivų statyklas, pakrančių turizmą ir sausumos akvakultūrą; kadangi su vandenynais susiję ekonominiai klausimai yra svarbus Europos žaliojo kurso dokumentų rinkinio ir ekonomikos gaivinimo plano elementas ir kadangi tvarios mėlynosios ekonomikos, susijusios su jūrų ekosistemomis, vystymas galėtų labai paskatinti ekonomikos vystymąsi ir darbo vietų kūrimą, ypač pakrančių ir salų šalyse bei regionuose ir atokiausiuose regionuose (17);
P. kadangi 2022 m. vasario mėn. Breste vykusiame aukščiausiojo lygio susitikime „Vienas vandenynas“ Prancūzija ir Kolumbija įsteigė pasaulinę mėlynojo anglies dioksido koaliciją ir taip pat buvo įsteigta plataus užmojo koalicija dėl nacionalinei jurisdikcijai nepriklausančių rajonų jūrų biologinės įvairovės;
1. ragina ES būti lydere saugant vandenynus, atkuriant jūrų ekosistemas ir didinant informuotumą apie esminį vandenynų vaidmenį išlaikant žmonėms ir gyvūnams tinkamą gyventi planetą ir apie įvairią naudą, kurią jis teikia mūsų visuomenei; mano, kad šiomis aplinkybėmis yra svarbu pagerinti mūsų santykį su vandenynais; ragina Komisiją skatinti geresnį vandenynų išsaugojimo klausimų integravimą į kitas politikos sritis, be kita ko, būsimose klimato ir biologinės įvairovės konferencijose, visų pirma COP 15 ir COP 27;
(15) (16) (17)
Tarptautinis valiutos fondas, „Banginių apsaugos strategija gali sumažinti šiltnamio efektą sukeliančių dujų kiekį ir visuotinį atšilimą“ (angl. „A strategy to protect whales can limit greenhouse gases and global warming“), 2019 m. gruodžio mėn. Europos aplinkos agentūra, „Vandenynų valdymas“ (angl. „Ocean governance“), 2022 m. gegužės 5 d.
Kaip tvirtinama 2022 m. gegužės 3 d.
Parlamento rezoliucijoje „Tvarios mėlynosios ekonomikos kūrimas ES.
Žvejybos ir akvakultūros sektorių vaidmuo“.